鄧御夫秀才爲窟室戲題
作者：晁補之
朝代：宋

paragraphs: 君不學馮驩彈鋏從薛公，貸錢燒券悅市傭。
又不學魯連約矢射聊城，笑夸田單取美名。
何爲空郊獨坐一茅屋，深如魚潛遠蛇伏。
荒檐野蔓幽莫矚，窺戶下投如墜谷。
其外桑麻雜蔬菽，白水寒山秀川陸。
秋風蕭蕭吹苜蓿，晚日牛羊依雁鶩。
朱書細字傳老子，蠹穴蝸穿無卷軸。
我來不暇問出處，但愛君居伯夷築。
九月九日秋氣凉，芙蓉黄菊天未霜。
登高能賦豈我長，從君此庵時相羊。
不用糟丘譏腐腸，酒酣猶能歌楚狂。
我敬先生不敢量，二三子者亦自强，潔身亂倫非所望。